Președintele Vladimir Putin a declarat că Rusia va cere garanții de securitate pentru a lua în considerare discuții pentru a pune capăt războiului din Ucraina, spunând agenției de presă de stat că "realitățile de pe teren" ar trebui să stea la baza oricăror negocieri, transmite Bloomberg.
Într-un interviu pentru RIA Novosti, publicat miercuri, Putin a reiterat dorința Rusiei de a rezolva "acest conflict prin mijloace pașnice". Guvernul Ucrainei a respins anterior orice acord care implică concesii teritoriale care ar recompensa agresiunea lui Putin.
"În acest caz, suntem interesați în primul rând de securitatea Rusiei și vom continua plecând de la asta", a spus Putin. Întrebat dacă este posibil un "acord echitabil" cu Occidentul, Putin a răspuns: "Nu am încredere în nimeni, dar avem nevoie de asigurări".
Putin spune că nu s-a gândit niciodată să folosească arme nucleare
Nu a fost niciodată nevoie de a folosi arme nucleare tactice în timpul războiului din Ucraina, iar gândul nu i-a trecut niciodată prin minte, a mai spus Putin, adăugând că nu crede că Rusia și SUA se îndreaptă către un conflict nuclear. Totuși, el a spus că țările care au declarat că nu au linii roșii față de Rusia ar trebui să înțeleagă că Rusia va răspunde în același mod.
Putin a făcut aceste comentarii înaintea alegerilor prezidențiale din 15-17 martie, pe care le va câștiga. Odată cu invazia Rusiei din februarie 2022 a Ucrainei ajunsă la al treilea an, forțele sale au făcut recent unele progrese, în timp ce guvernul de la Kiev se luptă să-și mențină armata aprovizionată cu muniții în urma întârzierilor în ajutor din partea aliaților săi americani și europeni.
Vladimir Putin a comentat și ultimele criticile formulate de președintele francez Emmanuel Macron la adresa Rusiei, afirmând că acestea s-ar putea datora resentimentelor sale față de evoluțiile din Africa. În timp ce o serie de țări din Africa au întrerupt recent legăturile cu Franța și au întărit relațiile cu Rusia, Putin a insistat că Moscova nu influențează alte state să se opună Parisului.
***